एन.टी.यु.आई के राष्ट्रीय महासचिव कॉ. गौतम मोदी ने श्री वर्गिस चाको के इस भ्रतित्व पूर्ण कदम का धन्यवाद् करते हुए और दिल्ली में आयोजित श्रमिकों के महापड़ाव का उदाहरण देते हुए जोर दिया की प्रगतिशील ट्रेड यूनियनों को श्रमिक मुद्दों पर अपने राजनैतिक मतभेद भुला कर काम करना चाहिए. भूमंडलीय राजनीति पर प्रकाश डालते हुए कॉ. मोदी ने बताया की एशिया ही नहीं वरन पूरे यूरोप और अमरीका में भी श्रमिक वर्ग के यही हाल हैं. भाजपा सरकार की नीतियों की पोल खोलते हुए उन्होंने बतलाया की किस तरह भाजपा सरकार की नोटबंदी जैसी बेतुकी और वस्तु एवं सेवा कर जैसी अधपकी आर्थिक नीतियों के कारण देश को आर्थिक संकट झेलना पद रहा है. बेरोज़गारी की मार झेल रहे युवाओं को प्रशिक्षु होने का तमगा लगा कर पूंजीपतियों को समर्पित कर दिया गया है जहाँ वे ठेके पर काम करने को मजबूर हैं जहाँ उन्हें न्यूनतम वेतन से कम वेतन दिया जाता है और 8 घंटे से भी अधिक काम लिया जाता है. कॉ. मोदी ने एन.टी.यु.आई. के संघर्षशील इतिहास पर प्रकाश डालते हुए कहा कि एन.टी.यु.आई हमेशा से ही ठेका, कैसुअल, बदली, प्रशिक्षु और मानधन कर्मियों के मौलिक मजदूर अधिकारों, उनके लिए सम्मानित वेतन और सुरक्षित कार्यस्थल की मांगों की अगुआई करता रहा है. सामूहिक मोलभाव और अपने पसंद का संगठन बना सकने की मजदूरों के मूलभूत अधिकार के हनन के बढ़ते हुए मामलों पर क्षोभ जताते हुए कॉ. मोदी ने मंच पर उपस्थित नेताओं से आवाहन किया की सभी प्रगतिशील यूनियन मिल कर केंद्र सरकार की सतत विफल होती नवउदारवादी नीतियों का विरोध करें.